Peeter Lõuk
Peeter-Jaan Lõuk (13. veebruar 1940 Pihtla vald, praegune Kaarma vald, Saaremaa – 23. aprill 2004 Saaremaa) oli eesti poksija. Ta hakkas spordiga tegelema, kui õppis Vaivere koolis. Lõuk poksis aastatel 1956–1964 Tallinna Kalevis, tema treenerid olid Raimond Turja ja Evald Seepere. Ta pidas 126 kohtumist ja võitis neist 101. Lõuk oli poolraskekaalus (kuni 81 kg) kolmekordne Eesti NSV meister (1959–1961) ja raskekaalus (üle 81 kg) Eesti NSV meister (1964). Ta osales 1958–1959 ja 1961. aastal kolm korda Eesti NSV – Soome maavõistlustel ning võitis kõik kohtumised. Lõuk sai ametiühingute üleliidulistel meistrivõistlustel raskekaalus (üle 81 kg) III koha (1963).